हाइलाइट्स :
मंडला में प्रियंका गांधी ने दी जनता को गारंटी।
आदिवासियों के पवित्र स्थल मढिया में प्रियंका ने किए दर्शन।
प्रियंका गांधी ने महाकौशल की भूमि को बताया आदिवासी संस्कृति का आँगन।
भोपाल, मध्यप्रदेश। यह बात कांग्रेस महासचिव प्रियंका गांधी ने मंडला में जनसभा को सम्बोधित करते हुए कही। मंडला में प्रियंका गांधी ने जनता के लिए कई घोषणाएं की। प्रियंका गांधी के साथ कांग्रेस प्रदेश अध्यक्ष कमलनाथ, प्रदेश कांग्रेस प्रभारी रणदीप सुरजेवाला भी मौजूद थे।
प्रियंका गांधी ने मंडला में जनता के लिए कई घोषणाएं की हैं। जिसमें प्रमुख रूप से पढ़ो और पढ़ाओ योजना शामिल है। प्रियंका गांधी ने तेंदूपत्ता संग्राहकों, किसानों, महिलाओं के लिए घोषणा की और ओल्ड पेंशन स्कीम दोबारा लागू करने की बात कही।
प्रियंका गांधी की प्रमुख घोषणा:
पढ़ो-पढ़ाओ योजना लागू की जाएगी जिसके तहत
कक्षा 1 से 8 तक के बच्चों को हर महीने 500 रुपए दिए जायेंगे।
कक्षा 9 से 10 तक हर महीने एक हजार रुपए दिए जायेंगे।
11 वीं और 12 वीं कक्षा के बच्चों को 15 सौ रुपए महीना दिया जाएगा।
किसानों का कर्जा माफ किया जायेगा।
100 रुपए में 100 यूनिट बिजली
200 रुपए में बिजली बिल आधा किया जाएगा
ओल्ड पेंशन स्कीम लागू की जाएगी।
गैस का सिलेंडर 500 रुपए।
महिलाओं को 1500 रुपए हर महीना।
जातिगत जनगणना होगी।
50 प्रतिशत से अधिक जनजाती वाले क्षेत्र को छठवीं अनुसूची में डाला जायेगा।
बच्चों की पहली से बाहरवीं तक शिक्षा मुफ्त रहेगी।
महाकौशल की भूमि आदिवासी संस्कृति का आँगन:
प्रियंका गांधी ने जनता को सम्बोधित करते हुए कहा, ये महाकौशल की भूमि आदिवासी संस्कृति का आँगन है। ये वो धरती है जहाँ कई वीर रहे हैं। आपकी एक बहुत ही प्राचीन संस्कृति रही है। मेरी दादी (इंदिरा गांधी) बताया करती थीं आप लोग अथक मेहनत और परिश्रम करके प्रकृति को सुरक्षित रखते हैं। मढिया से आप सब की आस्था जुड़ी है। मढिया में मुझे बताया गया कि, आपकी पगड़ी आपके सम्मान का प्रतीक है। जब हम घोषणा करते हैं तो उसका मतलब है हम अपनी पगड़ी आपके सामने रख रहे हैं। अगर हम अपनी बात पूरी न करे तो ये हमारा भी अपमान है।
आदिवासी समाज कहता था इंदिरा गांधी को माता:
प्रियंका गांधी ने जनसभा में कहा, आप (आदिवासी समाज) इंदिरा गांधी को माता कहते थे। मेरी शक्ल भी थोड़ी बहुत उनसे मिलती है। आपकी आस्था इंदिरा जी में थी। मेरी जिम्मेदारी है कि, मैं जो कहूं वो आपके हित में हो। इंदिरा जी ने आदिवासी समाज के लोगों को पट्टे दिलवाए थे। ताकि आपको आपका हक मिल सके। यही कांग्रेस की परंपरा है। आप हमेशा एक बात का ध्यान रखना, जब कोई नेता आपसे बात करने आए तो आपके अधिकार की बात करे। कांग्रेस की सरकार ने आपको वन का अधिकार दिया। जब भी कोई नेता आपके सामने आता है तो कहता है जल-जंगल-जमीन। इसका क्या अर्थ है। आपको ध्यान रखना चाहिए कि, क्या नेता इसे गहराई से बोल रहा है या यह कोई जुम्ला है। कांग्रेस ने जल-जंगल-जमीन का अधिकार देकर मनरेगा योजना बनाकर आपको सशक्त करने का कार्य किया।
इसके आगे प्रियंका गांधी ने कहा, जितने अधिकार कांग्रेस ने आपको दिए, भाजपा की सरकार ने आपसे सभी अधिकार छीन लिए। कमलनाथ जी की 15 महीने की सरकार में आपको पट्टे दिलवाए। इनकी सरकार आई और सब रोक दिया। हर रोज 17 बलात्कार हो रहे हैं। आदिवासियों पर जो अत्याचार हो रहे हैं वो सबके सामने हैं। रोजगार नहीं है, सिर्फ लूट ही लूट है। चुनाव के समय आपको धर्म की बातें कर भटकाया जाता है। आपको सतर्क रहना होगा।
आपको जूता, चप्पल, छाता देते हैं पर तेंदूपत्ता के लिए उचित संग्रहण राशि नहीं देते:
प्रियंका गांधी ने जनसभा में कहा, तेंदूपत्ता संग्राहक जानते होंगे उनके साथ कितना अत्याचार हो रहा है? क्या इन्हें उचित संग्रहण राशि मिल रही है। हर जगह भ्रष्टाचार हो रहा है। तेंदूपत्ता संग्राहकों को बोनस भी नहीं मिलता है। छत्तीसगढ़ में तेंदूपत्ता संग्रहण के लिए 4 हजार रुपए प्रति बोरा दिए जा रहे हैं। इसकी शुरुआत इंदिरा माता ने की थी। ये लोग आपको जूता, चप्पल, छाता देते हैं पर तेंदूपत्ता के लिए उचित संग्रहण राशि नहीं देते। चुनाव के 18 दिन पहले घोषणा कर रहे हैं, 18 साल की सरकार में आपने कार्य क्यों नहीं किया।
छत्तीसगढ़ सरकार ने आदिवासी क्षेत्र को ब्रांड बना दिया:
जनसभा में प्रियंका गांधी ने कहा, तेंदूपत्ता संग्राहकों को बोनस मिलना चाहिए। मैं छत्तीसगढ़ के बस्तर गई थी। वहां की सरकार ने आदिवासी क्षेत्र को ब्रांड बना दिया है। कोदा-कुटकी के प्रोडक्ट दिल्ली समेत दुनिया भर में भेजे जा रहे हैं। कोठान (गोबर) से महिलाएं लाखों रुपए कमा रही हैं। छत्तीसगढ़ में 66 वनोपज के लिए उचित दाम दिए जा रहे हैं। क्या आप नहीं चाहते की यहां (मध्यप्रदेश) भी सरकार ये कार्य करे। हमारी सरकार छत्तीसगढ़, राजस्थान में ये सभी कार्य कर रही है। मध्यप्रदेश में कांग्रेस की सरकार बनने पर छत्तीसगढ़ की तरह यहाँ भी पेसा कानून के नियम लागू किए जाएंगे।
प्रियंका गांधी ने आगे कहा, आप खुद सोचिए क्या आपके जीवन में इतने सालों में कोई बदलाव आया कोई तरक्की हुई। ये लोग पहले कहते हैं 5 सौ रुपए में सिलेंडर देंगे। कितनी महिलाओं के नाम और सिलेंडर है। जब नाम बदलवाने जाते हैं तो 4 हजार रुपए मंगाते हैं। राशन मुफ्त के साथ सिलेंडर आज तक 1125 रुपए का मिल रहा था। हमारी सरकार आपको 485 में राशन और सिलेंडर दोनों दे रही थी। नुकसान किसका हो रहा है...नुकसान आपका हो रहा है। सरकार ने मार्केटिंग तो अच्छी कर ली। आज के समय में दवाइयां महंगी हो गई, हर सामान महंगा हो गया है। आपके साथ ये सही नहीं हो रहा है। नेता बनाने वाले आप हैं। शक्ति आपकी है, वोट आपका है इसका इस्तमाल करो। इसे पहचानो।
मैं इंदिरा जी की पोती हूँ मेरी जिम्मेदारी है की, मैं जो बोलूं उसे पूरा करूँ:
प्रियंका गांधी ने आगे कहा, राज्य में कितने ही सरकारी पद खाली हैं भरते क्यों नहीं ये पद। जनता को ये प्रश्न पूछना चाहिए। सरकार जनता ने बनाई है, सत्ता जनता की है। मैं इंदिरा जी की पोती हूँ मेरी जिम्मेदारी है की मैं जो बोलूं उसे पूरा करूँ। आपकी भी जिम्मेदारी बनती है क्योंकि आपके पूर्वजों ने भी देश के लिए बलिदान दिया है। अस्पतालों में आंख की बीमारी के उपचार के लिए डॉक्टर ही नहीं है। प्राइवेट अस्पताल में जाने के लिए पैसे ही नहीं है। राजस्थान में चिरंजीवी योजना से लाखों का इलाज मुफ्त में किये जा रहे हैं।
जातिगत जनगणना से पता चलेगा की किस वर्ग की कितनी संख्या है:
प्रियंका गांधी ने जातिगत जनगणना पर कहा, केंद्र सरकार जातिगत जनगणना पर बात ही नहीं करना चाहती। जातिगत जनगणना से पता चलेगा की किस वर्ग की कितनी संख्या है। क्या सबके साथ न्याय हो रहा है। बिहार में जनगणना हुई वहां 84 प्रतिशत ओबीसी वर्ग के लोग हैं। हम जातिगत जनगणना की बात इसलिए नहीं कह रहे क्योंकि, हम जनता को बांटना चाहते हैं। हम ये इसलिए कह रहे हैं क्योंकि, हम आपको न्याय दिलाना चाहते हैं। ये लोग (भाजपा) जातिगत जनगणना की बात इसलिए नहीं करते क्योंकि, ये आप लोगों को न्याय नहीं देना चाहते।
हमारी सरकार बनने पर पेसा कानून के नियम आदिवासी बनाएंगे-कमलनाथ
प्रदेश कांग्रेस अध्यक्ष कमलनाथ ने कहा, हमारी 15 महीने की सरकार ने 23 हजार किसानों का कर्जा माफ किया। विवाह के लिए पैसे दिए। गौशाला बनाई, पेंशन बढ़ाई। मंडला में हम नर्मदा के किनारे हैं लेकिन यहाँ पेय जल की समस्या है। सिंचाई का मुख्यालय यहाँ से बाहर भेज दिया गया। मेरा प्रश्न है- सरकार ने इतने सालों में दिया क्या? ये तस्वीर प्रदेश की आप सब के सामने हैं। हमारी सरकार बनने पर पेसा कानून के नियम आदिवासी बनाएंगे। वन अपराध के केस वापस लिए जायेंगे। प्रदेश आपको चलाना है। सबसे बड़ी चुनौती युवाओं की है। इन्हे रोजगार मिलेगा तो ही विकास होगा। छिंदवाड़ा के बाद मुझे मंडला पर ही विश्वास है। मुझे विश्वास है आप सही फैसला करेंगे।